钦定古今图书集成/明伦汇编/官常典/第245卷 > 谢迁
## 钦定古今图书集成/明伦汇编/官常典/第245卷 > 谢迁

按《明外史》本传：“迁字于乔，馀姚人。成化十年乡试第
一。明年举进士，复第一，授修撰，累迁左庶子。弘治元
年春，中官郭镛请豫选妃嫔备六宫，迁上言：‘三年之
忧，岂容顿忘，祥禫之期，岁亦不远，请俟谅阴既终，徐
议未晚’。尚书周洪谟等如迁议，从之。帝居东宫时，迁
已为讲官，及是复与日讲，务积诚，开帝意。前夕必正”
衣冠习诵，及进讲，敷词详切，帝数称善。进少詹事兼
侍读学士。八年诏同李东阳入内阁，参预机务。迁时
居忧，力辞，服除始拜命。进詹事，兼官如故。皇太子出
阁，加太子少保、兵部尚书兼东阁大学士。上疏劝太
子亲贤远佞，勤学问，戒逸豫，帝嘉之。尚书马文升以
大同边警，饷馈不足，请加南方两税折银。迁曰：“先朝
以南方赋重，故折银以宽之。今议加，恐民不堪命。且
足国在节用，苟用度无节，虽加赋奚益？”会尚书倪岳
亦争之，议遂寝。孝宗晚年，慨然欲釐弊政，而内府诸
库及仓场、马坊中官作奸骫，法不可究诘。御马监、腾
骧四卫勇士，自以禁军不隶兵部，率空名支饷，其弊
尢甚。迁承间言之。帝令拟旨禁约。迁曰：“虚言设禁无
益。宜令曹司搜剔弊端，明白奏闻，然后严立条约，有
犯必诛，庶积蠹可去。”帝俞允之。迁仪观俊伟，秉节直
谅，与刘健、李东阳同心辅政。而迁见事尤敏，天下称
贤相。武宗嗣位，屡加少傅兼太子太傅。既数谏弗听因天变求去甚力，帝辄慰留。及请诛刘瑾不克，遂与
健同致仕归。颁敕礼数俱如健，而瑾怨迁未已。焦芳
既附瑾，亦憾迁尝举王鏊自代，不及已，乃取中旨勒
罢其弟兵部主事迪，斥其子编修丕为民。遣使四出
侦察，无所得，则摭迁前为内阁时浙江应诏举怀才、
抱德士，馀姚周礼、徐子元、许龙，上虞徐文彪，皆迁同
乡，而草诏由健，欲因此为罪。矫旨谓“天下至大，岂无
应诏者，何馀姚隐士之多耶？”遂下礼等诏狱，属主者。
词连健、迁。瑾持至阁，欲逮二人，籍其家，赖东阳力解，
瑾意少释。芳从旁厉声曰：“纵轻贷，亦当除名。”既而旨
下，果如芳言。礼等咸戍边。吏部尚书刘宇阿瑾意，劾
两司以下访举失实，皆得罪，坐罚米，有削籍者。且诏
“自今馀姚人毋选京官，著为令。”未几，给事中李宪、御
史颜正等，请夺健、迁及尚书马文升、刘大夏、韩文、许
进等诰命，为奸回小人戒夺者六百七十五人。当是
时，人皆为迁危，而迁与客围棋赋诗自若。瑾诛，复职
致仕。世宗即位，遣使存问，起迪参议。丕复官翰林。迁
乃遣子正入谢，劝帝勤学，法祖听谏。优旨荅之。嘉靖
二年复诏有司存问。六年，大学士费宏举迁自代。杨
一清欲阻张璁，亦力举迁。帝乃遣行人赍手敕即家
起之，命抚、按官敦促上道。时迁年七十九矣，不得已
拜命。比至，而璁已入阁。一清以官尊于迁，无相下意。
迁居位数月，力求去。帝待迁愈厚，以天寒免朝参，除
夕赐御制诗。及以病告，则遣医赐药饵，光禄致酒饩，
使者相望于道。迁竟以次年正月辞归。十年卒于家，
年八十有三。赠太傅，谥“文正。”迪，仕至广东布政使。丕，
乡试第一，进士及第。历官吏部左侍郎，赠礼部尚书。